McLaren on hetkel kindlalt teine, ent milline tiim võiks pretendeerida kolmandale kohale? Ehk Ferrari, kelle esisõitja Fernando Alonso jõudis finišisse esimesena, kui Red Bullid-McLarenid kõrvale jätta. Ent Alonsogi kaotas võitjale terve ringiga. Põhisüüdlane selles jubedas häbis oli Ferrari 150o Italia täielik abitus kõvadel rehvidel. Sõidu lõpuosas oli Alonso ringi kohta kolm sekundit aeglasem kui Vettel ja Hamilton, kes samuti kõvadel rehvidel veeresid. Felipe Massa oli veelgi äpum, tema kaotas Vettelile kask sekundit ringi kohta isegi pehmetel rehvidel. Tagatipuks lagunes tema masinal käigukast ja sõit jäi pooleli. Pole siis ime, et Ferrari tehnikadirektor Aldo Costa oma kohast loobus. Kui samamoodi edasi läheb, võib "punastel" peagi teisigi vabu töökohti tekkida. Samas ei saa Ferrarit kunagi alahinnata. Mullugi kulges hooaja algus üle kivide-kändude, ent lõpuks võitles Alonso tiitli eest veel viimasel etapilgi.